अंबाला में घर डूबे, फतेहाबाद में बहे दंपती; हवाई सर्वे कर बोले CM- 2 जिलों में पानी
हरियाणा के सिरसा जिले में मल्लेवाला के पास घग्गर नदी का मुख्य बांध टूट गया है। बांध टूटने के बाद किसानों ने गांव की मुख्य सड़क पर मिट्‌टी डालकर उसे बांध के रूप में मजबूत करना शुरू कर दिया।
हरियाणा में कल मौसम रहेगा। मौसम विभाग के मुताबिक कुछ जिलों में हल्की बारिश की आशंका है। वहीं यमुनानगर में हथिनी कुंड बैराज के 18 गेट खोल दिए गए हैं। यह पानी यमुना में यमुनानगर से आगे कुरूक्षेत्र, करनाल, पानीपत और सोनीपत के रास्ते दिल्ली जाएगा। जिससे इन शहरों में भी बाढ़ का खतरा पैदा हो गया है।
पहाड़ों में हो रही बारिश के बाद शनिवार को 11 बजे हथिनी कुंड बैराज में पानी का लेवल 2 लाख 23 हजार 054 क्यूसेक था। वहीं 2 बजे तक यह 2 लाख 51 हजार 987 क्यूसेक पर पहुंच गया। बैराज का डेंजर लेवल 70 हजार क्यूसेक है।
वहीं फतेहाबाद के रतिया ब्लॉक के गांव बलियाला में ग्रामीणों को घग्घर दरिया की बाढ़ में बहकर आए पति-पत्नी मिले। जिन्हें ग्रामीणों ने बाहर निकाला और उन्हें तुरंत रतिया के अस्पताल ले जाया गया। दोनों बोलने की हालत में नहीं हैं।
घग्गर में पानी का बहाव तेज
इस बीच सीएम मनोहर लाल ने फतेहाबाद और सिरसा का हवाई सर्वे किया। सीएम ने कहा कि टोहाना, भूना, जाखल, फतेहाबाद और सिरसा के ओटू झील के साथ लगते गांवों में जलभराव हुआ है। अभी घग्गर में तेज बहाव बना हुआ है। उन्होंने कहा कि 12 जिले बाढ़ से प्रभावित थे, 10 जिलों का पानी निकल चुका है। जिनमें शेष है वहां पर पंपिंग से पानी निकाला जाएगा। जिन लोगों का नुकसान हुआ है, उन्हें आने वाले सप्ताह में मुआवजा दिया जाएगा।
अंबाला की टांगरी नदी में 15 हजार क्यूसेक पानी छोड़ा
वहीं अंबाला की टांगरी नदी में 15 हजार क्यूसेक पानी छोड़ा गया है। जिससे एक बार फिर हालात बिगड़ने शुरू हो गए हैं। घरों में कई फीट पानी भर गया है। लोगों घरों से निकल रहे हैं। स्कूलों की छुटि्टयां कर दी गई हैं।
करनाल के 12 गांवों में अलर्ट
हथिनी कुंड बैराज से पानी छोड़ने के बाद करनाल के इंद्री, कुंजपुरा व घरौंड़ा एरिया के गांवों में बाढ़ का खतरा बढ़ गया है। प्रशासन द्वारा इंद्री के एरिया के करीब 12 गांवों में अलर्ट जारी कर दिया है।
सिरसा में घग्गर नदी का मुख्य बांध टूटा
सिरसा में मल्लेवाला के पास घग्गर नदी का मुख्य बांध टूट गया। बांध टूटने की खबर मिलते ही ग्रामीणों में हड़कंप मच गया। उन्होंने गांव की मेन रोड पर मिट्‌टी डालकर बांध बनाना शुरू कर दिया है। यहां से दूसरे गांवों में बाढ़ का पानी घुसने का खतरा है।
सिरसा में नेताओं का विरोध
सिरसा में रंगोई नाले के कारण प्रशासन 2 बांध बना रहा है। पानी नेशनल हाईवे 9 पर पहुंचने के कारण सिरसा के सभी राजनीतिक दलों के प्रतिनिधि हालात का जायजा लेने के लिए किसानों के बीच पहुंचे। जिस पर किसानों ने उनके खिलाफ नारेबाजी कर दी। किसी भी नेता को बोलने का अवसर नहीं दिया गया। किसानों ने भाजपा सरकार के खिलाफ नारेबाजी की। विरोध होता देखकर राजनेता चुपचाप वापस लौट आए।
हरियाणा में बाढ़ के हालात की तस्वीरें...
कई जिलों में सुबह बारिश हुई
हरियाणा में कई जिलों में शनिवार सुबह बारिश हुई। सुबह से सबसे ज्यादा बारिश करनाल क्षेत्र में 44 एमएम हुई है। इसके बाद पंचकूला में 30.5 एमएम और यमुनानगर में 17.5एमएम बारिश दर्ज की गई है। सिरसा के डबवाली में 0.5 एमएम बारिश हुई है।
पहले मत्तड़ के पास हुआ था कमजोर
गांव मत्तड़ के पास गुरुवार को तटबंध कमजोर हो गया था। बांध की पटरी 20 फीट थी, जो केवल 5 फीट ही रह गई। बांध को मजबूत करने के लिए मिट़्टी की जरूरत थी, लेकिन इसके लिए दूर से मिट्‌टी लाना आसान नहीं था। तब बांध के किनारे 2 किसानों ने अपनी 10 एकड़ धान के खेतों से मिट्‌टी उठवा दी। किसान काला सिंह और निरंजन सिंह के 5-5 एकड़ से ग्रामीणों ने मिट्‌टी उठाकर तटबंध मजबूत किए। दोनों के खेतों से 10-10 फीट मिट्‌टी उठाई गई।
दामाद की मौत के बाद भी पहुंचा किसान
किसान निरंजन सिंह के दामाद की गुरुवार को मौत हो गई। उस समय वे शोक जताने अपने दामाद के घर पर थे, जब उन्हें पता चला कि बांध टूटने वाला है तो वे वहां से अंतिम संस्कार करके वापस बांध पर आ गए। बांध के पानी को देखकर बड़ा मन दुखी हुआ, लेकिन फिर भी अपनी 5 एकड़ फसल से मिट्ठी उठाकर हजारों एकड़ फसल को डूबने से बचा लिया और किसानों के साथ कंधे से कंधा मिलाकर काम किया।